**SAJTÓKÖZLEMÉNY**

**Az FKF négy hulladékudvarában vezeti be a vasárnapi nyitvatartást**

**Újra megnyílnak a Szemléletformáló és Újrahasználati Központok**

A hazai hulladékgazdálkodásban is megkezdődött a felkészülés - összhangban az Európai Unió vonatkozó előírásaival - a körkörös gazdasági modellre való átállásra.

A 2021. március 1-én hatályba lépett új hulladékgazdálkodásról szóló törvény előírásai alapján kiemelt jelentőségű az újrahasznosítható hulladékok visszaforgatása a gazdaságba. Ennek nélkülözhetetlen eszköze a szelektív hulladékgyűjtés és emellett felértékelődik a lakossági hulladékudvarok szerepe is.

Az FKF Nonprofit Zrt. ezt felismerve megtette az előkészületeket: megkezdődtek azok a szervezeti és szolgáltatásfejlesztések, amelynek eredményeként a körforgásos gazdaság szemléletét érvényesítő, ügyfélközpontú működés fogja jellemezni az FKF hulladékgazdálkodási üzletágát.

A Főváros vezetése messzemenően támogatja a fent megfogalmazott célokat, és ösztönzi a budapesti közszolgáltatókat arra, hogy lehetőségeikhez mérten bővítsék a lakosság számára igénybe vehető környezetbarát szolgáltatások körét.

**A Társaság a lakossági igényeknek is eleget téve az alábbi négy leglátogatottabb hulladékudvarában**

**2021. május 9-től**

**bevezeti a vasárnapi nyitvatartást:**

* XV. kerület Károlyi Sándor út 166.
* XVI. kerület Csömöri út 2-4.
* XVIII. kerület Besence utca 1/a.
* XXII. kerület Nagytétényi út 335.

A négy hulladékudvar nyitvatartási rendje:

Hétfő - péntek: 8:00 - 19:30

Szombat - vasárnap: 8:00 - 16:30

Az érdeklődők az egyes hulladékudvarokban leadható hulladékfajtákról és egyéb fontos információkról a Társaság honlapján ([www.fkf.hu](http://www.fkf.hu)) tájékozódhatnak. A hulladékudvarba tervezett indulás előtt mindenképp érdemes felkeresni a honlapot az igénybevétellel kapcsolatos pontos, naprakész ismeretek érdekében.

A körforgásos gazdasági modellre való átállás további fontos eleme, hogy a lakosság a fenntartható hulladékképzés és -kezelés terén rendelkezzen a szükséges ismeretekkel, és rendelkezésére álljanak az Európában egyre népszerűbb megoldások. Ezt felismerve az FKF a hatályos járványügyi rendelkezésekkel összhangban

**2021. május 3-tól**

újra megnyitotta két Szemléletformáló és Újrahasználati Központját.

Az itt működő újrahasználati „boltokban” a budapesti lakosok azokat a már nem használt, számukra felesleges, nem elektromos tárgyaikat, bútoraikat adhatják le, amelyeket nem szívesen dobnának ki, hiszen mások számára ezek még értékesek, használhatók lehetnek. A központok címei:

* XV. kerület, Károlyi Sándor út 166.
* XVIII. kerület, Besence utca 1/a.

Az újrahasználati „boltok” időpontfoglalás nélkül látogathatók.

Nyitvatartási rendjük:

Hétfő - péntek: 8:00 – 19:30

Szombat - vasárnap: 8:00 – 16:30

Az egy időben bent tartózkodó látogatók engedélyezett létszáma legfeljebb 20 fő.

A Szemléletformáló és Újrahasználati Központok oktatótermei az általános és középiskolák május 10-i megnyitását követően látogathatók, a Társaság ettől az időponttól fogadja a legfeljebb 35 fős gyermek- és diákcsoportokat. A látogatás és a szemléletformáló oktatás előzetes regisztrációhoz kötött.

Bejelentkezés az [edukacio@fkf.hu](mailto:edukacio@fkf.hu) elektronikus levélcímen.

A hatályos járványügyi intézkedések betartása valamennyi létesítményünk egész területén kötelező.

FKF Nonprofit Zrt.